
Kakav status ima ***[akika](https://pitajucene.com/search/akika/questions/ "Pretraži pitanja o akika")*** u hanefijskom mezhebu?


* 
* 
* 
* 
* 
* 
* 

 

Kakav status ima akika u hanefijskom mezhebu?
=============================================

 

Kada je riječ o klanju akike, hanefijski pravnici smatraju da je ***[akika](https://pitajucene.com/search/akika/questions/ "Pretraži pitanja o akika")*** bila legitimna u prvo vrijeme islama i da je derogirana klanjem kurbana, pa ko želi može je praktikovati ili ostaviti. (Vidjeti: *Bedaius-sanaia*, 4/203 i *Hašijetu Ibni-Abidin,* 9/540.) Dakle, klanje akike po hanefijskoj pravnoj školi je ***[mubah](https://pitajucene.com/search/Mubah/answers/ "Pretraži odgovore za Mubah")***. Neki učenjaci prenose od Ebu Hanife da je akiku smatrao novotarijom. Međutim, imam Ajni je oštro osudio ovu tvrdnju i porekao njenu autentičnost. (Vidjeti: *Umdetul-kari,* 21/83.) Dokidanje propisa akike hanefijski učenjaci potkrepljuju hadisom Alije, radijallahu anhu, koji prenosi da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: “*Klanje kurbana je derogiralo prinošenje ostalih žrtava i ramazanski ***[post](https://pitajucene.com/search/post/questions/ "Pretraži pitanja o postu")*** ostale vrste posta.*” (Bejheki, 9/439/19019 i Darekutni, 4/186/4702. Imam Nevevi i šejh Šinkiti navode konsenzus hadiskih stručnjaka na slabosti ove predaje. Vidjeti: *El-Medžmua,* 8/356 , i *Advaul-bejan,* 5/420.)  

Ibn Abdulberr kaže: “Mnoge izjave ashaba, tabiina i islamskih učenjaka ukazuju na pohvalnost klanja akike i njenu pritvrđenost i nema osnove mišljenje da je akika derogirana propisivanjem klanja kurbana.” (Vidjeti: *Et-Temhid,* 4/313.)  

Ostale pravne škole: malikijska, šafijska, hanbelijska, zahirijska, smatraju da je akika sunnet i da nije derogirana, (Vidjeti: El-Istizkar, 5/551, El-Havil-kebir, 15/126, Šerhus-sunne, 11/263, Bidajetul-mudžtehid, 1/462, El-Mugni, 9/363, El-Medžmua, 8/409, 430, Medžmu’ul-fetava, 32/206, Hilijetul-ulema, 3/383, i Es-Sejlul-džerrar, 4/91.) što je svakako, preferirajuće mišljenje, a Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


